Referat fra bestyrelsesmødet mandag den 18. marts 2019

Deltagere: Ingelise Jensen (46), Anne Marie Thomsen (58), Kirsten Friis Hansen (62), Jens Vedsted-Hansen (60) samt suppleant Birgit Bannas (52).

Mødet blev holdt hos Ingelise

Referent: Jens

1. Status fra sidste møde

* Salget af boligen i nr. 66 er forløbet fint. Den nye beboer, Birthe, overtog boligen 15. marts og er begyndt på at gøre den klar til indflytning senere på måneden.
* Ingelise og Poul har besigtiget træerne på grunden sammen med en gartner, der har givet et tilbud på beskæring de steder, hvor han fandt det nødvendigt. Pris: 5.000 kr. + moms.
* Der er foretaget valuarvurdering af boligerne i Fiskbæk, og på baggrund af valuarens vurderingsrapport har revisoren indsat forslag til andelsværdi i det regnskab, der bliver forelagt på den kommende generalforsamling.

1. Underskrivelse af referat fra sidste møde

Referatet blev underskrevet.

1. Planlægning af generalforsamling tirsdag den 23. april

Vi drøftede de forskellige spørgsmål i forbindelse med generalforsamlingen, herunder udsendelse af revisorens regnskab og andre bilag til Fiskbæks medlemmer sammen med indkaldelsen.

De praktiske gøremål blev fordelt: Poul har tilbudt at købe øl, vand og vin. Kirsten vil købe kaffe, mælk og servietter. Tull vil bistå med borddækning. Anne Marie vil undersøge, hvordan vi bedst kan få indkøbt ost, pølse mv. til en let anretning. Alt efter, hvad hun finder frem til, tilbød Birgit og Jens at afhente anretningerne, købe brød o.l.

1. Forbedring af udendørsbelysning

Som aftalt på mødet den 7. februar har Ingelise sammen med Birgit og Ulla talt med el-installatøren, som har givet tilbud på forskellige muligheder for at forbedre belysningen på Fiskbæks stier mv.

Vi besluttede at bede installatøren om at sætte nye LED-pærer i de høje parklamper på området. Desuden skal han sætte en ny kuppel i lampen i skralderummet. De øvrige mulige ændringer af belysningen vil blive omtalt i formandens beretning til generalforsamlingen.

1. Næste møde

Vi aftalte ikke nogen ny mødedato, men vil aftale nærmere i forbindelse med generalforsamlingen.

1. Skilt ved postkasserne

Vi drøftede forslaget om at opsætte et skilt med navn og kontaktoplysninger til AB Fiskbæk. Enighed om, at idéen er udmærket, og at den fortjener nærmere overvejelse på et senere møde.

1. Tilbud om låneomlægning

Realkredit Danmark havde sendt os et tilbud om omlægning af vores lån. Efter rådføring med revisor besluttede vi, at der ikke er nogen grund til at gå videre med dette på nuværende tidspunkt.

1. Eventuelt: Vi besluttede at satse på fælles havedag lørdag den 27. april om formiddagen.